Diari Oficial de la Generalitat Valenciana


Sumari del DOGV 8545, del 10-05-2019 (2019/4724)

ORDRE 8/2019, de 7 de maig, de la Conselleria d'Economia Sostenible, Sectors Productius, Comerç i Treball, per la qual es regula el permís de les treballadores i els treballadors a fi de poder exercir el dret al vot en les eleccions del dia 26 de maig de 2019.
--------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/05/07/8/dof/vci/html**

### Dades del document

Número de DOGV
:   8545

Data del DOGV
:   10-05-2019

Secció del DOGV
:   I. DISPOSICIONS GENERALS

Número del document
:   2019/4724


Data del document
:   07-05-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Descriptors 

:   * Conselleria d'Economia Sostenible, Sectors Productius, Comerç i Treball
    * eleccions generals
    * dret de vot
    * legislació
    * jornada de treball

ORDRE 8/2019, de 7 de maig, de la Conselleria d'Economia Sostenible, Sectors Productius, Comerç i Treball, per la qual es regula el permís de les treballadores i els treballadors a fi de poder exercir el dret al vot en les eleccions del dia 26 de maig de 2019. [2019/4724]  
Mitjançant Reial decret 206/2019, d'1 d'abril, s'han convocat eleccions de diputats al Parlament Europeu. Així mateix, per Reial decret 209/2019, d'1 d'abril, s'han convocat eleccions locals i a les assemblees de Ceuta i Melilla per al dia 26 de maig de 2019. Totes dues eleccions se celebraran el diumenge 26 de maig de 2019.  
Per tot això, d'acord amb el que es disposa en el Reial decret 605/1999, de 16 d'abril (BOE 17.04.1999), pel qual es dicten normes de regulació complementària dels processos electorals, previ acord amb la Delegació de Govern, és procedent adoptar en l'àmbit de la Comunitat Valenciana les mesures corresponents respecte de l'horari laboral dels treballadors que no gaudisquen en aquest dia del descans setmanal. Per tot això, de conformitat amb les esmentades normes i el que es disposa en el Reial decret 4105/1982, de 29 de desembre, i el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball,  
  
  
ORDENE  
  
Article 1  
El diumenge 26 de maig de 2019 les empreses en les quals presten els seus serveis treballadores i treballadors que tinguen la condició d'electors i que no gaudisquen en tal dia del descans setmanal previst en l'article 37 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, concediran a aquests permís, a fi que puguen participar en les eleccions convocades.  
Aquest permís serà retribuït per l'empresa de conformitat amb el que s'estableix en l'article 37.3.d del mateix Reial decret legislatiu 2/2015, de 23 d'octubre.  
  
Article 2  
1. La concessió del permís a què es refereix l'apartat anterior s'ajustarà a les següents normes:  
a) Treballadores i treballadors l'horari de treball dels quals no coincidisca amb el de l'obertura de les meses electorals o ho faça per un període inferior a dues hores:  
- En aquests supòsits no tindran dret a permís retribuït.  
b) Treballadores i treballadors l'horari de treball dels quals coincidisca en dues o més hores i menys de quatre amb l'horari d'obertura de les meses electorals:  
- Gaudiran de permís retribuït de dues hores.  
c) Treballadores i treballadors l'horari de treball dels quals coincidisca en quatre o més hores i menys de sis amb l'horari d'obertura de les meses electorals:  
- Gaudiran de permís retribuït de tres hores.  
d) Treballadores i treballadors l'horari de treball dels quals coincidisca en sis o més hores amb l'horari d'obertura de les meses electorals:  
- Gaudiran d'un permís retribuït de quatre hores.  
2. En tots els casos anteriors, quan, per tractar-se de treballadores o treballadors contractats a temps parcial, realitzaren una jornada inferior a l'habitual en l'activitat, la duració del permís abans indicat es reduirà en proporció a la relació entre la jornada de treball que duguen a terme i la jornada habitual de les treballadores i treballadors contractats a temps complet en la mateixa empresa.  
3. Correspondrà a la persona responsable de l'empresa la distribució, sobre la base de l'organització del treball, del període en què les treballadores i els treballadors disposen del permís per a acudir a votar.  
  
Article 3  
Les treballadores i treballadors en els qui concórreguen les causes establides en l'article 13.2 del Reial decret 605/1999, de 16 d'abril, de regulació complementària dels processos electorals, tindran dret al fet que se substituïsca el permís assenyalat en l'article anterior per un permís d'idèntica naturalesa, destinat a formular personalment la sol·licitud de la certificació acreditativa de la seua inscripció en el cens que es contempla en l'article 72 de la Llei orgànica 5/1985, de 19 de juny, del règim electoral general, així com per a la remissió del vot per correu. La duració del permís a gaudir, que tindrà lloc dins del període fixat legalment per a l'exercici d'aquest dret, es calcularà en funció dels mateixos criteris anteriorment assenyalats, d'acord amb els horaris d'obertura de les oficines de Correus.  
  
Article 4  
Les treballadores i treballadors per compte d'altri que el diumenge 26 de maig no gaudisquen del descans setmanal, i hagen sigut nomenats per a ocupar llocs de presidència o vocalia de les meses electorals, així com els qui acrediten la seua condició d'interventores o interventors, tenen dret a un permís retribuït durant el dia de la votació i de cinc hores en la jornada immediatament posterior. Aquesta reducció de jornada de cinc hores correspondrà igualment a aquestes persones encara que gaudiren del descans setmanal en la jornada del 26 de maig.  
  
Així mateix, els qui acrediten la seua condició d'apoderades o apoderats, tenen dret a un permís retribuït durant el dia de la votació, si no gaudeixen en tal data del descans setmanal.  
Si alguna de les persones compreses en qualsevol dels dos supòsits anteriors haguera de treballar en el torn de nit en la data immediatament anterior a la jornada electoral, l'empresa, a petició de la persona interessada, haurà de canviar-li el torn, a l'efecte de poder descansar la nit anterior al dia de la votació.  
  
Article 5  
Les reduccions de jornada com a conseqüència dels permisos desenvolupats en els anteriors apartats no suposaran minvament de la retribució que per tots els conceptes estaven obtenint les treballadores i els treballadors; servirà com a justificació adequada, d'acord amb tot l'anterior amb el que s'estableix en l'article 37.3.d de l'Estatut dels Treballadors, la presentació de certificat de vot o, si escau, l'acreditació de la mesa electoral corresponent.  
  
  
DISPOSICIÓ ADDICIONAL  
  
Única  
Les regles sobre concessió de permisos retribuïts contingudes en la present ordre seran, així mateix, aplicables al personal funcionari al servei de la Generalitat i el seu sector públic, d'acord amb la normativa específica que resulte d'aplicació.  
  
València, 7 de maig de 2019  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI